Winter het aangebreek in die KaapKoue weer word vir die Wes-Kaap verwag (Foto: Verskaf) Die Suid-Afrikaanse Weerdiens het Sondag ŉ waarskuwing uitgereik vir gevaarlike weerstoestande in die Wes-Kaap. Temperature in die Wes- en die Oos-Kaap het ook Maandag beduidend gedaal. Die Suid-Afrikaanse Weerdiens (SAW) voorspel stormsterk winde van 65-80 km/h vir die suidwestelike gebiede en suidkus van die Wes-Kaap en die Oos-Kaap. Rowwe seetoestande met golwe van tot 9 m hoog tussen Kaap Columbine en Plettenbergbaai word vir Maandag voorspel. Dit sal na verwagting weer teen Dinsdagoggend bedaar. Chapmans Peak was reeds Maandagoggend gesluit weens gure weerstoestande. Stormvloede word ook langs die kus tussen Kaap Agulhas en Oos-Londen verwag. Die SAW voorspel ligte sneeuval asook reënval vanaf Maandag oor die westelike hoogliggende dele van die Wes-Kaap. Die sneeu sal Maandag laatmiddag na verwagting na die oostelike hoogliggende dele van die provinsie en ook na die suidelike hoogliggende dele van die Noord-Kaap, digby Sutherland en Calvinia, uitbrei. Die sneeu gaan teen Dinsdagoggend na die noordelike binneland van die Oos-Kaap, Lesotho, Qwaqwa en die KwaZulu-Natalse Drakensberg versprei. Dit volg na sneeu reeds verlede week oor dele van die Oos-Kaap en Lesotho asook in gebiede soos Qwaqwa in die Vrystaat begin val het. Volgens ŉ verslag van die Snow Report kan die meeste gebiede in dié provinsies tot 10 cm sneeuval verwag. Die swaarste sneeu word van Dinsdag in die Klein-Karoo, in die hoogliggende gebied digby Uniondale, verwag. Bergpasse in die wynland-distrik van die Wes-Kaap en die Klein-Karoo gaan gesluit wees weens die sneeuval. Maroela Media het vroeër berig die kouefront wat die Wes-Kaap Sondagaand getref het, kan ook lei tot reënbuie oor die suidwestelike gedeeltes van die Wes-Kaap. Die kouefront word voorafgegaan deur winderige toestande in die meeste gebiede, met stormsterk wind oor die Wes-Kaapse binneland. Volgens Bransby Bulo, weervoorspeller by die SAWD, bring die sneeu en kouefront dié week bitter koue dagtemperature vir die hele land. Temperature in die Oos-Kaap, Noord-Kaap, Vrystaat en Lesotho kan op plekke tot -10 ˚C daal. Bulo sê temperature in die Wes-Kaap en Oos-Kaap sal na verwagting Maandag en Dinsdag beduidend daal, maar teen Woensdag weer begin styg. Maksimum temperature van tot 14 ˚C kan tot Dinsdag in dié provinsies verwag word. Die suidelike gebiede van die Noord-Kaap se temperature gaan ook daal, met Sutherland wat Dinsdag ŉ maksimum van 7 ˚C en Calvinia ŉ maksimum van 12 ˚C kan verwag. Volgens die weerdiens gaan die koue die noordelike dele van die land Dinsdag tref. Gauteng en KwaZulu-Natal se maksimum temperature gaan ook tot tussen 16 ˚C en 18 ˚C daal. Temperature sal teen Donderdag weer begin herstel. Anton Bredell, Wes-Kaapse minister van plaaslike regering, omgewingsake en ontwikkelingsbeplanning, sê die voorspellings vir reën en sneeu dui daarop dat die winter in die Wes-Kaap aangebreek het. “Ons verwelkom die nat weer as gevolg van die jare se droogte in die provinsie. Die kommer is wel dat dié toestande verdere uitdagings ten tyde van die afsondering kan veroorsaak. Ons doen ŉ beroep op die publiek om in hierdie tyd ekstra voorsorg te tref,” sê Bredell.